### 8.      Godkendelse af regulativ for erhvervsaffald - i forbindelse med ændring vedrørende ordningen for indsamling af dagrenovation fra ikke-kommunale virksomheder

**Åbent**

Sagsnr.: 326-2016-3217        J.nr.: 07.17.02            Dokumentnr.:
326-2016-79691

**Sagstype**

Beslutning.

**Resume og sagens baggrund**

Efter affaldsbekendtgørelsen må kommunerne efter den 1.
januar 2016 ikke længere indsamle bioaffald fra ikke-kommunale virksomheder.
Bioaffaldet skal afhentes af en anden aktør. Teknik- og Miljøudvalget traf den
28. januar 2016 beslutning om, at Kalundborg Kommune fortsat vil tilbyde
ikke-kommunale virksomheder indsamling af restaffald fra dagrenovation. Regulativet
for erhvervsaffald skal på den baggrund konsekvensrettes.

**Indstillinger**

Direktøren indstiller, at det konsekvensrettede regulativ
for erhvervsaffald godkendes.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Teknik- og Miljøudvalget har den 28. januar 2016 truffet
beslutning om, at kommunen vil servicere ikke-kommunale virksomheder ved
fortsat at tilbyde dem indsamling af restaffald fra dagrenovation.

Efter affaldsbekendtgørelsen må kommunerne fra den 1. januar
2016 ikke længere tilbyde indsamling af organisk affald (bioaffald) fra
ikke-kommunale virksomheder. Dette er blandt andet bekræftet i et brev fra
Energistyrelsen den 11. december 2015 sendt ud til de kommuner, der indsamler
bioaffald fra dagrenovation.

[adresse] regulativ for erhvervsaffald skal
konsekvensrettes som følge af affaldsbekendtgørelsens bestemmelser og på
baggrund af Teknik- og Miljøudvalgets beslutning den 28. januar 2016.

Rettelserne er foretaget i regulativets § 10 "Ordning
for dagrenovationslignende affald fra erhverv2. Udkastet til det tilrettede
regulativ for erhvervsaffald er vedlagt som bilag.

Ikke-kommunale virksomheder skal i stedet for at benytte sig
af den kommunale ordning indgå aftaler med en privat aktør om indsamling af
deres bioaffald.

Baggrunden for beslutningen er, at bioaffald (organisk
affald) anses for at være genanvendeligt affald sidestillet med eksempelvis
pap- og papiraffald. Indsamling af genanvendeligt erhvervsaffald er
liberaliseret i 2010 og må ikke indgå i en kommunal ordning.

Kommunerne må fortsat indsamle bioaffald fra egne kommunalt
ejede virksomheder og institutioner. Kommunerne kan fortsat kræve, at
dagrenovation deles i flere fraktioner.

I Kalundborg Kommune er der i 2008 truffet politisk
beslutning om, at al dagrenovation skal sorteres i restaffald og bioaffald,
både hos husholdninger, institutioner og virksomheder.

Husholdninger og kommunalt ejede virksomheder og
institutioner skal være tilmeldt kommunens ordning for indsamling af
dagrenovation, mens det for ikke-kommunale virksomheder er et tilbud, at de kan
tilmelde sig kommunes ordning.

Ordlyd af bestemmelserne i bekendtgørelsen om affald
(nr.1309 af 18/12/2012):

*§ 41. Kommunalbestyrelsen kan indtil den 1. januar 2016
tilbyde virksomheder i kommunen, at de omfattes af en ordning for organisk
affald fra deres dagrenovationslignende affald.*

*Stk. 2. Stk. 1 finder kun anvendelse, hvor
kommunalbestyrelsen i sit regulativ for husholdningsaffald har fastsat
bestemmelser om, at organisk affald skal udsorteres fra dagrenovation, og har
etableret en selvstændig ordning for dette affald*.

**Økonomiske konsekvenser**

Der er ingen økonomiske konsekvenser for kommunen, da
gebyrer for affaldsordninger er et hvile i sig selv princip. Affaldsgebyrerne
for 2017 skal tilrettes efter kommunalbestyrelsens beslutning.

**Bilag**

|  |  |
| --- | --- |
| Bilag 1 - Udkast til regulativ for erhvervsaffald - marts 2016 | 326-2016-79939 |